作者:穀子敬
標題:呂洞賓三度城南柳・混江龍
內容:仙凡有路，全憑著足底一雙鳧，翱翔天地，放浪江湖。東方丹丘西太華，朝遊北海暮蒼梧。暫離真境，來混塵俗。覷百年浮世，似一夢華胥，信壺裡乾坤廣闊，嘆人間甲子須臾。眨眼間白石已爛，轉頭時滄海重枯。箭也似走乏玉兔，梭也似飛困金烏。看了這短光陰，則不如且入無何去，落的個詩懷浩蕩，醉眼模糊。